Coelosphaeridium
Store norske leksikon,Realfag,Paleontologi,Planter
Coelosphaeridium er en utdødd kuleformet kalkalge (grønnalge), som tilhører familien Dasycladaceae. Coelosphaeridium og den beslektede Cyclocrinus finnes i ordoviciske lag i Oslofeltet. De er vanligst i Mjøsområdet, ofte i lag som er fulle av slike små kalkkuler.
Fossilet er en kule med diameter 15–20 millimeter, med en sentral dråpeformet stilk. Fra stilken stråler det ut grener som ender i hver sin sekskantete plate på kulens overfalte. Vanligvis finnes den som en avstøpning hvor kalken er borte og hulrommet etter bløtdelene er fylt av leire/skifer. Hvis den finnes, opptrer den ofte i mengder og fyller lagflatene. Som andre alger trenger den sollys for å leve, så hvis man finner den, viser det at lagene har blitt avsatt i grunt vann.Coelosphaeridium opptrer i lag fra midtre ordovicium (Caradoc) i nordre del av Oslofeltet (Ringsaker), nord-Wales og Estland/St. Petersburg-området. Les mer i Store norske leksikon kalkalger Litteratur Spjeldnæs, N. (1955): Coelosphaeridium (Chlorophyta Dasycladaceae) from the Caradocian beds of N. Wales. Norsk Geologisk Tidsskrift vol. 35, s. 151-153.